(17)

Komisia na dôvažok vyzýva zainteresované strany, aby vyjadrili predovšetkým svoj názor na nasledujúce otázky týkajúce sa prechodu zákazníka používajúceho serverovú aplikáciu služby RT Service spoločnosti Thomson Reuters k inému poskytovateľovi konsolidovaných údajov v reálnom čase: a) Umožňuje výška poplatkov – vrátane minimálneho poplatku – znížiť náklady na prechod k inému poskytovateľovi systému znakov natoľko, aby zákazníci spoločnosti Thomson Reuters mohli prejsť k inému poskytovateľovi, ak si to želajú? Poskytnite nám, prosím, nasledujúce odhady: i) poplatky za rozšírenú licenciu ERL, ktoré by vaša spoločnosť musela zaplatiť v prípade čiastočného a/alebo úplného ukončenia odoberania konsolidovaných údajov v reálnom čase od spoločnosti Thomson Reuters; ii) percento, aké by poplatky za rozšírenú licenciu ERL tvorili vo vzťahu k pôvodnému poplatku za konsolidované údaje v reálnom čase (vždy po odrátaní príslušných zliav), ktorý vaša spoločnosť v súčasnosti platí spoločnosti Thomson Reuters: i) 1 – 3 %; ii) 4 – 6 %; iii) 7 – 9 % alebo iv) viac ako 10 %; a iii) kategóriu mesačných poplatkov, ktorá by sa vzťahovala na vašu spoločnosť za každú obchodnú činnosť (pozri rozpis poplatkov v prílohe I k záväzkom). b) Nazdávate sa, že pravidelné aktualizácie kódov RIC tvoria významnú súčasť rozšírenej licencie ERL, ktorú vaša spoločnosť potrebuje nato, aby mohla zmeniť poskytovateľov konsolidovaných údajov v reálnom čase? c) Nazdávate sa, že obmedzenie rozšírenej licencie ERL na prechod týkajúci sa výlučne serverových aplikácií (a skutočnosť, že sa nevzťahuje konkrétne na používanie týchto aplikácií ich fyzickými prevádzkovateľmi) postačuje na odstránenie obáv ohľadne kódov RIC, ktoré Komisia vyjadrila vyššie? d) Geografický rozsah platnosti záväzkov sa obmedzuje na serverové aplikácie, ktoré slúžia podnikom v EHP. Patria medzi ne serverové aplikácie, ktoré slúžia podnikom v ostatných častiach sveta, ak sú „odôvodnene potrebné“. Nazdávate sa, že to postačuje nato, aby mali podniky so sídlom v EHP zo záväzkov prospech a aby mohli zmeniť poskytovateľa, ak si to želajú? Ak nie, vysvetlite, prosím, prečo by navrhovaný geografický rozsah platnosti obmedzil vaše možnosti zmeniť poskytovateľa pre váš podnik so sídlom v EHP. Pokiaľ to prichádza do úvahy, uveďte, prosím, ďalšie príklady – okrem príkladov, ktoré Thomson Reuters uvádza v prílohe IV. e) Podľa spoločnosti Thomson Reuters kódy RIC, na ktoré sa vzťahuje nápravné opatrenie, tvoria 95 % globálnej likvidity. Thomson Reuters vyhlasuje, že nie je ani potrebné, ani realizovateľné, aby boli v uvedenom nápravnom opatrení zahrnuté aj kódy nástrojov obchodovaných mimo burzy, ktoré identifikujú výlučne jednotlivý zdroj a jeho cenu. Súhlasíte s tým, že je to postačujúce nato, aby bolo nápravné opatrenie účinné? f) Poskytnite, prosím, informácie o možných tretích stranách, ktoré sú schopné vyvinúť nástroje na uľahčenie prechodu zákazníka k inému poskytovateľovi, prípadne majú komerčný záujem o vývoj uvedených nástrojov. Ak je to možné, uveďte, prosím aj odhad predpokladanej výšky nákladov, ktoré by zákazníkom využívajúcim takúto službu vznikli. g) Považujete ustanovenia o nediskriminácii uvedené v záväzkoch predložených spoločnosťou Thomson Reuters vo vzťahu k iným licenciám (pozri odseky 8 a 12 vyššie) za postačujúce a primerané i) pre zákazníkov, ktorí chcú prejsť k inému poskytovateľovi; a ii) pre vývojových pracovníkov tretích strán, ktorí sa snažia o uľahčenie takéhoto prechodu?